## Agricultura es reunix amb les organitzacions agràries i cooperatives per a abordar les necessitats prioritàries del sector després de la DANA que ha afectat greument la província de València

*** El conseller Barrachina ha indicat que “hem posat en marxa tot el dispositiu de la Conselleria per a poder atendre les principals necessitats dels agricultors i ramaders”
* La retirada d’animals morts en granges i la reparació de camins danyats que impedixen l’accés a les explotacions ramaderes per al subministrament d’aliment són dos de les actuacions que la Conselleria ha contractat per urgència**

El conseller d’Agricultura, Aigua, Ramaderia i Pesca, Miguel Barrachina, ha mantingut una videoconferència amb les organitzacions professionals agràries i la Federació de Cooperatives per a abordar la situació actual del sector després de la DANA que ha afectat greument la província de València.

D’esta manera, el conseller ha anunciat que des de la Conselleria “estem posant en marxa tot el dispositiu necessari per a poder atendre les necessitats més urgents dels agricultors i ramaders”.

En la reunió han estat presents el president d’AVA-ASAJA, Cristóbal Aguado; el d’ASAJA Alacant, José Vicente Andreu; el secretari general de La Unió llauradora, Carles Peris; el secretari general d’UPA-PV, Ricardo Bayo, i el president de la Federació de Cooperatives, Cirilo Hernandis.

Miguel Barrachina ha afirmat que “ens hem trobat amb el problema que moltes de les nostres oficines comarcals agràries estan tancades per inaccessibles, a conseqüència de la DANA, però malgrat esta situació, amb la col·laboració de les direccions territorials de la Conselleria, hem iniciat la recollida de dades per a conéixer tots els danys”.

El conseller ha informat que ahir va trobar la màxima receptivitat en la conversa que va mantindre amb director territorial d’Agroseguro de la Comunitat Valenciana, Manuel González, per a sol·licitar-li màxima agilització de pagaments de les indemnitzacions pels danys que hi ha hagut.

D’altra banda, Miguel Barrachina ha mostrat la seua preocupació per la mort d’animals en granges de les zones afectades i ha prioritzat la seua retirada: “Ens trobem davant d’una gran pèrdua per als ramaders i un greu problema per a la salut pública”.

“Per això, des de la Conselleria d’Agricultura ja hem dut a terme un encàrrec d’emergència amb TRAGSA perquè es retiren els animals morts, sense cap cost per al ramader. Només han de telefonar a l’1·1·2 per a informar de la situació i els animals seran retirats”.

Este encàrrec preveu també el restabliment i la reparació dels accessos a les explotacions ramaderes per a garantir el subministrament d’aliment.

Fecha: 31/10/2024